Diari Oficial de la Generalitat Valenciana


Sumari del DOGV 5523, del 30-05-2007 (2007/6484)

RESOLUCIÓ de 10 de maig de 2007, de la directora general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni de col·laboració entre l'Agència Valenciana de Salut de la Conselleria de Sanitat i el Consell Superior d'Investigacions Científiques per a la col·laboració de la Unitat de Memòria i Demències de l'Hospital de la Magdalena de Castelló i la Unitat de Genètica Molecular de l'Institut de Biomedicina de València del Consell Superior d'Investigacions Científiques.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5523

Data del DOGV
:   30-05-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/6484


Data del document
:   10-05-2007

Organisme emissor
:   Presidència de la Generalitat

Tipus de document
:   Resolució

Descriptors 

:   * Agència Valenciana de Salut
    * establiment hospitalari
    * cooperació científica
    * investigació mèdica
    * cooperació administrativa

RESOLUCIÓ de 10 de maig de 2007, de la directora general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni de col·laboració entre l'Agència Valenciana de Salut de la Conselleria de Sanitat i el Consell Superior d'Investigacions Científiques per a la col·laboració de la Unitat de Memòria i Demències de l'Hospital de la Magdalena de Castelló i la Unitat de Genètica Molecular de l'Institut de Biomedicina de València del Consell Superior d'Investigacions Científiques. [2007/6484]  
Subscrit, després de la tramitació prèvia reglamentària, entre l'Agència Valenciana de Salut de la conselleria de Sanitat i el Consell Superior d'Investigacions Científiques, el 28 de març de 2007, un Conveni per a la col·laboració de la Unitat de Memòria i Demències de l'Hospital de la Magdalena de Castelló i la Unitat de Genètica Molecular de l'Institut de Biomedicina de València del Consell Superior d'Investigacions Científiques, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat Conveni, que ha quedat inscrit en el Registre de Convenis amb el número 0274/007, i que figura com a annex d'esta resolució.  
València, 10 de maig de 2007.- La directora general de Relacions amb les Corts i Secretariat del Govern: Angélica Such Ronda.  
Conveni de col·laboració entre l'Agència Valenciana de Salut de la conselleria de Sanitat i el Consell Superior d'Investigacions Científiques per a la col·laboració de la Unitat de Memòria i Demències de l'Hospital de la Magdalena de Castelló i la Unitat de Genètica Molecular de l'Institut de Biomedicina de València del Consell Superior d'Investigacions Científiques  
València, 28 de març de 2007  
Reunits  
D'una banda, Rafael Blasco Castany, conseller de Sanitat, com a president del Consell d'Administració de l'Agència Valenciana de Salut, fent ús de la delegació per a la signatura d'este conveni de l'Acord del Consell d'Administració d'1 de febrer de 2007, publicat en el DOCV de data 19 de febrer de 2007, i autoritzat per Acord del Consell de data 23 de març de 2007, segons que establix els articles 21 f) i 35 de la Llei 5/1983, de 30 de desembre, de Govern Valencià.  
I, de l'altra, Carlos Martínez Alonso, President del Consell Superior d'Investigacions Científiques (en avant, CSIC), nomenat per al càrrec pel Reial Decret 1238/2004, de 14 de maig (BOE de 15 de maig de 2004). Actua en nom i representació d'este organisme, fent ús de les competències que té atribuïdes per l'article 15.1.a) i f) de l'Estatut de l'Organisme Autònom Consell Superior d'Investigacions Científiques, aprovat pel Reial Decret 1945/2000, d'1 de desembre (BOE de 2 de desembre), i també per la disposició addicional tretzena, en relació amb l'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Exposen  
Primer  
La Unitat de Memòria i Demències de l'Hospital de la Magdalena (en avant, UMD-HM), liderada per la doctora Martínez Lozano, és una unitat de referència per al diagnòstic i tractament de trastorns cognitius, i fa i fomenta estudis sobre les patologies neurològiques esmentades.  
Segon  
La Unitat de Genètica Molecular de l'Institut de Biomedicina de València del CSIC (en avant, UGM-IBV), liderada pel científic titular del Consell Superior d'Investigacions Científiques doctor Jordi Pérez-tur, estudia factors genètics implicats en l'aparició o l'evolució de malalties neurològiques en humans.  
Tercer  
Per a l'obtenció d'uns resultats òptims i per a facilitar un avanç científic ràpid és molt desitjable la interacció entre la UMD-HM i la UGM-IBV.  
Per això, ambdues parts es reconeixen la capacitat legal suficient per a la subscripció d'este conveni de col·laboració i acorden subscriure'l d'acord amb les clàusules següents.  
Clàusules  
Primera. Objecte del conveni  
L'objecte d'este conveni és determinar la col·laboració científica entre la UMD-HM i la UGM-IBV, i també establir les condicions d'ús de les instal·lacions d'ambdues parts, i l'eventual realització d'experiments conjunts.  
Segona. Personal  
Ambdues institucions acorden permetre l'accés i el desplegament de la seua activitat d'investigació en les seues instal·lacions al personal científic investigador i els becaris de la UGM-IBV i al personal de la UMD-HM.  
En cap cas, la permanència en les dependències de l'Institut de Biomedicina de València del CSIC pel personal de la UMD-HM, ni en les dependències de l'Hospital de la Magdalena del personal científic investigador i els becaris de la UGM-IBV, als quals es referix el paràgraf precedent d'esta clàusula, dóna lloc a cap relació laboral o estatutària entre estos i el CSIC o l'Hospital de la Magdalena.  
Tot el personal que estiga exercint activitats d'investigació en les dependències d'una o altra institució, ha de sotmetre's i respectar les normes internes de funcionament que tinguen establides el CSIC i l'Hospital de la Magdalena.  
Dels danys físics que puguen patir les persones a qui es referix esta clàusula, en serà responsable la institució de què depenen.  
Tercera. Col·laboració i confidencialitat  
El CSIC i l'Hospital de la Magdalena autoritzen l'intercanvi de mostres i material biològic entre la UGM-IBV i la UMD-HM, sempre que els intercanvis compten amb l'aprovació expressa dels responsables dels centres o de les persones que hi deleguen, i sempre que es complisca escrupolosament la normativa ètica de bioseguretat i de confidencialitat inherent al maneig de material d'origen humà.  
Sempre s'ha de respectar el que establixen la Llei Orgànica 15/1999, de 13 de desembre, de Protecció de Dades de Caràcter Personal, i la Llei 1/2003, de 28 de gener de 2003, sobre Drets i Informació al Pacient de la Comunitat Valenciana, i també la normativa que les desplega.  
Quarta. Publicacions  
En el cas que les parts decidisquen fer publicacions sobre els resultats obtinguts en el curs d'esta col·laboració, s'hi farà sempre esment dels autors que hagen participat en l'obtenció dels resultats esmentats, amb la indicació expressa de la pertinença a la institució de què depenen, i també que les actuacions són fruit de la cooperació esmentada.  
Les parts es comprometen a no cedir a tercers els resultats de qualsevol índole obtinguts a l'empara d'este conveni, inclosos els de naturalesa econòmica, sense el consentiment de l'altra part, valorats, en cada cas, per la comissió de seguiment.  
Cinquena. Explotació dels resultats  
Igualment, en el cas d'una explotació eventual dels resultats obtinguts com a conseqüència d'este conveni, les parts han de formalitzar un document adequat en què s'han de plasmar les condicions per a portar-la a efecte.  
Sisena. Comissió de seguiment  
Es crea una comissió paritària amb caràcter general, integrada per:  
Per part de l'Agència Valenciana de Salut de la conselleria de Sanitat: pel director de l'hospital, o la persona que designe per a substituir-lo.  
I, per part del Consell Superior d'Investigacions Científiques: el director de l'Institut de Biomedicina de València-CSIC, o la persona que hi delegue.  
En tots els casos, els membres de la comissió poden comptar amb l'assessorament tècnic que consideren necessari.  
Són funcions de la comissió: l'aprovació de les línies de treball i també el seguiment dels treballs; vetlar pel compliment d'este conveni; dirimir les discrepàncies que sorgisquen en interpretar-lo, aplicar-lo i executar-lo; valorar la proposta de pròrroga del conveni o, si és el cas, la de resolució, i l'estudi l'i assessorament de totes les qüestions que qualsevol de les parts sotmeta a la comissió.  
La comissió de seguiment s'ha de reunir, almenys, una vegada a l'any amb caràcter ordinari, i quan circumstàncies excepcionals ho aconsellen, sempre a petició d'una de les parts.  
Setena. Vigència  
Este conveni entra en vigor el dia de la signatura, i té una duració de cinc anys. Pot prorrogar-se, pels mateixos períodes de temps, per un acord exprés de les parts sotasignades del conveni (articles 6 de la Llei Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 2 del Decret 20/1993). No obstant l'anterior, es consideren causes de rescissió d'este conveni, a més de l'esgotament de la vigència:  
a) L'incompliment manifest de les obligacions assumides per qualsevol de les parts.  
b) L'acord mutu de les parts  
c) La denúncia expressa d'una de les parts, manifestada per escrit a l'altra part dos mesos abans de la data en què vaja a donar-lo per acabat.  
d) La desaparició de les circumstàncies l'originen.  
Huitena. Règim jurídic  
Este conveni té naturalesa administrativa i, d'acord amb el que disposa l'article 3.1.c del Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny, queda exclòs de l'àmbit d'aplicació de la llei esmentada, però es poden aplicar els seus principis per a resoldre els dubtes i les llacunes que es plantegen.  
Les discrepàncies que sorgisquen en la interpretació d'este conveni s'han de sotmetre a la comissió de seguiment establida en la clàusula sisena i, en última instància, seran elevades als òrgans superiors del Consell Superior d'Investigacions Científiques i de la conselleria de Sanitat per tal que les resolguen; tot això sense perjuí de poder interposar els recursos que siguen procedents, davant de la jurisdicció contenciosa administrativa.  
I, com a mostra de la conformitat amb totes i cada una de les clàusules, les parts signen este conveni de col·laboració, en triple exemplar, al lloc i en la data indicats anteriorment.  
Per l'Agència Valenciana de Salut: Rafael Blasco Castany  
Pel Consell Superior d'Investigacions Científiques: Carlos Martínez Alonso